NEUVOSTON PÄÄTÖS (EU) 2022/2109,

annettu 24 päivänä lokakuuta 2022,

Euroopan unionin puolesta otettavasta kannasta tiettyihin päätöslauselmiin, joista äänestetään 4 päivänä marraskuuta 2022 pidettävässä kansainvälisen viinijärjestön 20. yleiskokouksessa

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 9 kohdan kanssa,

ottaa huomioon Euroopan komission ehdotuksen,

sekä katsoo seuraavaa:

(1) Kansainvälinen viinijärjestö (OIV) tarkastelee ja mahdollisesti hyväksyy 4 päivänä marraskuuta 2022 pidettävässä seuraavassa yleiskokouksessaan päätöslauselmia, jäljempänä ’OIV:n päätöslauselmaluonnokset’. Kyseisillä päätöslauselmilla on perussopimuksen 218 artiklan 9 kohdassa tarkoitettuja oikeusvaikutuksia.

(2) Unioni ei ole OIV:n jäsen. OIV myönsi kuitenkin 20 päivänä lokakuuta 2017 unionille OIV:n työjärjestyksen 4 artiklassa määrätyn erityisaseman.

(3) Jäsenvaltioista 20 on OIV:n jäseniä. Kyseisillä jäsenvaltioilla on mahdollisuus ehdottaa muutoksia OIV:n päätöslauselmaluonnoksiin, ja niitä pyydetään hyväksymään kyseiset päätöslauselmat 4 päivänä marraskuuta 2022 pidettävässä OIV:n seuraavassa yleiskokouksessa.

(4) On aiheellista määrittää kanta, joka otetaan unionin puolesta OIV:n kokouksissa OIV:n päätöslauselmaluonnoksiin unionin toimivaltaan kuuluvissa asioissa. OIV:n jäseninä olevien jäsenvaltioiden olisi esitettävä kyseinen kanta OIV:n kokouksissa, toimien yhdessä unionin edun mukaisesti.

(5) Euroopan parlamentin ja neuvoston asetuksen (EU) N:o 1308/2013 (1) ja komission delegoidun asetuksen (EU) 2019/934 (2) nojalla tietyillä OIV:n hyväksymillä ja julkaisemilla päätöslauselmilla on oikeusvaikutuksia.

(6) Asetuksen (EU) N:o 1308/2013 80 artiklan 3 kohdan a alakohdassa säädetään, että viininvalmistusmenetelmän salliessaan komissio ottaa huomioon OIV:n suosittelemat ja julkaisemat viininvalmistus- ja analyysimenetelmät.

(7) Asetuksen (EU) N:o 1308/2013 80 artiklan 5 kohdassa säädetään, että komission vahvistamien, viinialan tuotteiden koostumuksen määrittämiseen käytettävien analyysimenetelmien on perustuttava asiaa koskeviin OIV:n suosittelemiin ja julkaisemiin menetelmiin, elleivät ne olisi tehottomia tai epäasianmukaisia unionin tavoittelemaan päämäärään nähden.

(8) Asetuksen (EU) N:o 1308/2013 90 artiklan 2 kohdassa säädetään, että unioniin tuotavat viinialan tuotteet on tuotettava unionin kyseisessä asetuksessa sallimien viininvalmistusmenetelmien mukaisesti tai, ennen kuin ne sallitaan, OIV:n suosittelemien ja julkaisemien viininvalmistusmenetelmien mukaisesti.

(9) Delegoidun asetuksen (EU) 2019/934 9 artiklan 1 kohdassa säädetään, että jos komissio ei ole vahvistanut viininvalmistusmenetelmissä käytettävien aineiden puhtaus- ja tunnistevaatimuksia, sovelletaan kyseisen asetuksen liitteessä I olevan A osan taulukon 2 sarakkeessa 4 mainittuja puhtaus- ja tunnistevaatimuksia, joissa viitataan OIV:n suosituksiin.

(10) Päätöslauselmaluonnoksissa OENO-TECHNO 14–567B2, 14–567B4 ja 14–567C1 määritetään lisäaineiden ja valmistuksen apuaineiden välinen ero tiettyjen viininvalmistuksessa käytettävien yhdisteiden osalta. Päätöslauselmaluonnoksissa OENO-TECHNO 20–684A, 21–689 ja 21–708 saatetaan ajan tasalle tiettyjä käytössä olevia viininvalmistusmenetelmiä. Päätöslauselmaluonnoksessa OENO-TECHNO 20–684B esitetään uusi viininvalmistusmenetelmä. Päätöslauselmaluonnoksessa OENO-TECHNO 21–707 peruutetaan yksi käytössä oleva viininvalmistusmenetelmä. Asetuksen (EU) N:o 1308/2013 80 artiklan 3 kohdan a alakohdan ja 90 artiklan 2 kohdan mukaisesti kyseisillä päätöslauselmilla on oikeusvaikutuksia.

(11) Päätöslauselmaluonnoksissa OENO-SPECIF 17–624 ja 20–674 saatetaan ajan tasalle eräiden viinintuotannossa käytettävien aineiden tunnistevaatimukset. Päätöslauselmaluonnoksissa OENO-SPECIF 20–675A, 20–675B, 20–675C, 20–675D ja 20–681 esitetään eräiden viinintuotannossa käytettävien aineiden uusia tunnistevaatimuksia. Asetuksen (EU) N:o 1308/2013 80 artiklan 3 kohdan a alakohdan ja 90 artiklan 2 kohdan sekä delegoidun asetuksen (EU) 2019/934 9 artiklan 1 kohdan mukaisesti kyseisillä päätöslauselmilla on oikeusvaikutuksia.

(12) Päätöslauselmaluonnoksessa CST-SCMA 20–668 esitetään OIV:n lausunto viiniväärennösten havaitsemiseen käytettävän viinin kuiva-aineen kokonaismäärästä. Päätöslauselmaluonnoksissa OENO-SCMA 19–665 ja 20–667 otetaan käyttöön uusia analyysimenetelmiä. Päätöslauselmaluonnoksessa OENO-SCMA 20–683 saatetaan ajan tasalle analyysimenetelmä, jolla määritetään typen kokonaismäärä rypäleen puristemehuissa ja viineissä, ja Päätöslauselmaluonnoksessa SECSAN-SECUAL 21–709 saatetaan ajan tasalle allergeenien kvantifiointiperusteet. Asetuksen (EU) N:o 1308/2013 80 artiklan 3 kohdan a alakohdan ja 80 artiklan 5 kohdan mukaisesti kyseisillä päätöslauselmilla on oikeusvaikutuksia.

(13) Viinialan tieteelliset ja tekniset asiantuntijat ovat keskustelleet perusteellisesti kyseisistä OIV:n päätöslauselmaluonnoksista. Ne edistävät viinialan standardien kansainvälistä yhtenäistämistä ja luovat kehyksen, joka takaa terveen kilpailun viinialan tuotteiden kaupassa. Sen vuoksi niitä olisi puollettava.

(14) Tarvittavan jouston sallimiseksi 4 päivänä marraskuuta 2022 pidettävän OIV:n yleiskokouksen alla käytävien neuvotteluiden aikana OIV:n jäseninä oleville jäsenvaltioille olisi annettava lupa yhtyä kyseisiä OIV:n päätöslauselmaluonnoksia koskeviin muutoksiin edellyttäen, että tällaiset muutokset eivät ole sisältömuutoksia,

ON HYVÄKSYNYT TÄMÄN PÄÄTÖKSEN:

1 artikla OIV:n 20. yleiskokouksessa, joka on määrä pitää 4 päivänä marraskuuta 2022, unionin puolesta otettava kanta esitetään tämän päätöksen liitteessä.

2 artikla Edellä 1 artiklassa tarkoitetun kannan esittävät OIV:n jäseninä olevat jäsenvaltiot, toimien yhdessä unionin edun mukaisesti.

3 artikla 1. Jos on todennäköistä, että 1 artiklassa tarkoitettuun kantaan vaikuttavat ennen OIV:n kokouksia tai niiden aikana esitettävät uudet tieteelliset tai tekniset tiedot, OIV:n jäseninä olevien jäsenvaltioiden on pyydettävä, että äänestystä OIV:n yleiskokouksessa lykätään, kunnes unionin puolesta otettava kanta on omaksuttu uusien tietojen pohjalta. 2. Unionin edun mukaisesti yhdessä toimivat OIV:n jäseninä olevat jäsenvaltiot voivat yhtyä tämän päätöksen liitteessä tarkoitettuja OIV:n päätöslauselmaluonnoksia koskeviin teknisiin muutoksiin, jotka eivät ole sisältömuutoksia, koordinointikokousten jälkeen ja ilman unionin puolesta otettavan kannan omaksumista koskevaa uutta neuvoston päätöstä.

4 artikla Tämä päätös tulee voimaan päivänä, jona se hyväksytään.

Tehty Luxemburgissa 24 päivänä lokakuuta 2022. Neuvoston puolesta Puheenjohtaja A. HUBÁČKOVÁ

(1) Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).

(2) Komission delegoitu asetus (EU) 2019/934, annettu 12 päivänä maaliskuuta 2019, Euroopan parlamentin ja neuvoston asetuksen (EU) N:o 1308/2013 täydentämisestä viininviljelyalueiden, joilla alkoholipitoisuutta voi lisätä, rypäletuotteiden valmistukseen ja säilytykseen sovellettavien sallittujen viininvalmistusmenetelmien ja sovellettavien rajoitusten, sivutuotteiden vähimmäisalkoholipitoisuuden ja sivutuotteiden poistamisen sekä OIV:n viininvalmistusmenetelmien käytännesäännöstön osioiden julkaisemisen osalta (EUVL L 149, 7.6.2019, s. 1).